આવી રીતે કોઈ રાજકારણી પર દરોડ પડે ત્યારે સરકારી તીજોરીને ફાયદો થાય તે ગણતરી નથી હોતી. ગણતરી હોય છે નેતાને રાજકીય નુકસાન કરવાની, પણ તામિલનાડુના સૂત્રો કહી રહ્યા છે કે શશીકલાના વિરોધમાં કોઈ મોટી હવા ઊભી થઈ નથી. આવક કરતાં અઢળક સંપત્તિનો મામલો જૂનો છે. જયલલિતા જીવિત હતા ત્યારે જ આ કેસ થયો હતો અને તેમાં જ શશીકલાને પણ ચાર વર્ષની કેદ થઈ છે. એટલે આ તીર ભાથામાંનું જૂનું અને બૂઠું થઈ ગયેલું છે. હરીફ પક્ષ ડીએમકેના નેતા એમ. કે. સ્ટાલિને પણ તેને અરેબિયન નાઇટ્સ જેવી ગણાવી. સામાન્ય લોકોને પણ સમજ પડવા લાગી છે. લોકો એવું બોલવા લાગ્યા છે કે સાડા ત્રણ વર્ષ પછી શશીકલા જેલની બહાર આવે ત્યારે તેને રાજકારણથી દૂર રાખવા અને હાલમાં સત્તા પર રહેલા જૂથને ભાજપ સાથે ગઠબંધન કરવા માટે મજબૂર કરવા આ બધા ખેલ થઈ રહ્યાં છે. ઓપરેશન ક્લિન મની હેઠળ આ પહેલાં પણ દરોડા પડ્યા છે અને ત્યારે પણ મોટા મોટા દાવ થયા હતા. નોટબંધી પછી તરત જ શેખર રેડ્ડી નામના ખાણમાલિક પર દરોડા પડ્યા હતા. ત્યારે નવીનક્કોર 2000ની નોટો મળી હતી. આઇટીએ એવો દાવો કર્યો કે એટલી બધી નોટો હતી કે ગણવા માટે મશીનો લાવવા પડ્યા. લોકોને થયું કે મોટો દલ્લો સરકારને હાથ લાગશે અને સેંકડો કરોડોની આવક સરકારી તીજોરીને થશે. તેવું થયું નથી. શેખર રેડ્ડી પછી પણ દરોડા પડતા રહ્યા છે અને હવે શશીકલા પરના દરોડાને ઇતિહાસના સૌથી મોટા દરોડા ગણાવાય છે.